Document ID: 32014R1150

EUROOPA PARLAMENDI JA NÕUKOGU MÄÄRUS (EL) nr 1150/2014,
29. oktoober 2014,
millega muudetakse määrust (EL) nr 374/2014, milles käsitletakse Ukrainast pärit kaupadele kehtestatud tollimaksude vähendamist või kaotamist
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 2,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
toimides seadusandliku tavamenetluse kohaselt (1)
ning arvestades järgmist:
(1)
Ukraina on Euroopa naabruspoliitikas ja idapartnerluses üks esmatähtsaid partnerriike. Võttes arvesse Ukraina poliitilist assotsieerumist ja majanduslikku integreerimist liiduga, on liit püüdnud luua viimasega üha tihedamaid suhteid. Sellega seoses pidasid liit ja Ukraina aastatel 2007-2011 läbirääkimisi ühelt poolt Euroopa Liidu ja selle liikmesriikide ning teiselt poolt Ukraina vahelise assotsieerimislepingu (2) (edaspidi „assotsieerimisleping”) üle, mis hõlmab põhjalikku ja laiaulatuslikku vabakaubanduspiirkonda ning millele mõlemad lepinguosalised kirjutasid alla 27. juunil 2014. Põhjalikku ja laiaulatuslikku vabakaubanduspiirkonda käsitlevate sätete kohaselt ja kooskõlas 1994. aasta üldise tolli- ja kaubanduskokkuleppe artikliga XXIV loovad liit ja Ukraina vabakaubanduspiirkonna maksimaalselt kümne aasta pikkuseks üleminekuperioodiks, mis algab assotsieerimislepingu jõustumisest.
(2)
Võttes arvesse enneolematuid julgeolekualaseid, poliitilisi ja majanduslikke probleeme Ukrainas ning toetamaks Ukraina majandust, otsustati veel enne assotsieerimislepingu I-A lisas sätestatud kontsessioonide loendi rakendamist rakendada ühepoolseid kaubandussoodustusi vastavalt Euroopa Parlamendi ja nõukogu määrusele (EL) nr 374/2014 (3). Arvestades, et Ukraina probleemid jätkuvad, tuleks määruse (EL) nr 374/2014 kohaldamist pikendada kuni 31. detsembrini 2015. Prognoositavuse huvides peaksid tollimaksud ja tariifikvootide kasutamise võimalus jääma selle pikendatud ajavahemiku jooksul samaks nagu 2014. aastal.
(3)
Assotsieerimislepingu artiklis 2 on sätestatud, et nimetatud lepingu oluliseks osaks on demokraatlike põhimõtete, inimõiguste ja põhivabaduste austamine ning õigusriigi põhimõtte järgimine. Lisaks sätestatakse, et nimetatud lepingu oluliseks osaks on ka suveräänsuse, territoriaalse terviklikkuse, piiride puutumatuse ja sõltumatuse austamise põhimõtete järgimine ning võitlus massihävitusrelvade, nendega seotud materjali ja nende kandevahendite levikuga. Määruses (EL) nr 374/2014 sätestatud ühepoolsed soodustused peaksid samuti sõltuma sellest, kas Ukraina järgib samu põhimõtteid. Määruse (EL) nr 374/2014 kooskõlla viimiseks liidu praktika ning muude ELi kaubanduspoliitika vahenditega on otstarbekas luua võimalus soodustuste ajutiseks peatamiseks juhul, kui Ukraina ei suuda järgida inimõiguste, demokraatia ja õigusriigi põhimõtteid.
(4)
Küsimuse kiireloomulisuse tõttu on hädavajalik teha erand kaheksa nädala pikkusest ajavahemikust, mis on sätestatud Euroopa Liidu lepingule ja Euroopa Liidu toimimise lepingule lisatud protokolli nr 1 (riikide parlamentide rolli kohta Euroopa Liidus) artiklis 4,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 374/2014 muudetakse järgmiselt.
1)
Artikkel 1 asendatakse järgmisega:
„Artikkel 1
Sooduskord
Ukrainast pärit kaupadele kehtestatud tollimakse vähendatakse või need kaotatakse kooskõlas I lisaga. Kui I lisas on osutatud üleminekukategooriatele, kaotatakse tollimaksu põhimäär 2014. ja 2015. aastaks üleminekukategoorias 0 ning seda vähendatakse 25 % võrra üleminekukategoorias 3, 16,7 % võrra üleminekukategoorias 5 ja 12,5 % võrra üleminekukategoorias 7.”
2)
Artiklile 2 lisatakse järgmine punkt:
„e)
austama demokraatlikke põhimõtteid, inimõigusi ja põhivabadusi ning järgima õigusriigi põhimõtet vastavalt assotsieerimislepingu (4) artikli 2 sätetele.
3)
Artikli 7 teine lõik asendatakse järgmisega:
„Seda kohaldatakse kuni 31. detsembrini 2015.”
4)
II ja III lisa asendatakse vastavalt käesoleva määruse I ja II lisa tekstiga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 2. novembrist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. oktoober 2014

Labels: 3
18